Drie vas oor vuurwapens, gekaapte voertuieFoto: SAPD Drie verdagtes is in hegtenis geneem nadat die Johannesburgse-polisie Vrydag ŉ wenk ontvang het oor ŉ wit Kia-voertuig met vuurwapens daarin in die Johannesburgse sakesentrum. Kapt. Xoli Mbele, woordvoerder van die polisie, het gesê lede van die Johannesburgse blitspatrollie en beamptes van die metropolisie (JMPD) het op die wenk gereageer en die voertuig naby Pritchardstraat opgemerk. “Die beamptes het die voertuig probeer voorkeer, maar die bestuurder het spoed vermeerder en oor rooi verkeersligte gejaag om weg te kom,” het Mbele gesê. ŉ Hoëspoed-jaagtog het gevolg en die voertuig is uiteindelik by Ntemi Piliso-straat voorgekeer naby die Westgate-taxistaanplek. Die bestuurder het uit die voertuig gespring en kon daarin slaag om weg te hardloop, maar drie ander verdagtes is aangekeer. Polisiebeamptes het die motor deursoek en twee AK 47’s, ŉ LM5-geweer, twee pistole en ammunisie in die motor gevind. “Toe polisie die voertuig se besonderhede nagegaan het, is daar gevind dat dit in Julie 2015 by die Moffatview-polisiestasie as gekaap aangemeld is. Die motor het ŉ ander nommerplaat op gehad toe die polisie dit voorgekeer het,” het Mbele gesê. Een van die verdagtes het twee motorsleutels by hom gehad en hy het die polisie na Andersonstraat geneem waar twee motors, ŉ silwer VW Polo en ŉ wit VW Golf 7, geparkeer was. Die polisie het op hierdie drie voertuie en nog ŉ Peugeot-voertuig beslag gelê. Mbele het gesê die verdagtes, tussen 35 en 38 jaar oud, sal binnekort in die Johannesburg-landdroshof verskyn op aanklagte van die besit van ongelisensieerde vuurwapens, ammunisie asook gekaapte voertuie.